Búið er að skima hluta starfsfólks hjartadeildar Landspítala eftir að sjúklingur á deildinni greindist með COVID-19 síðdegis í gær. Í gærkvöld voru allir 32 sjúklingar deildarinnar skimaðir og enginn þeirra reyndist smitaður.
Sýnataka starfsfólks deildarinnar stóð fram á nótt og hélt áfram í morgun og er langt komin. Landspítali hefur nú fengið niðurstöður sýkla- og veirufræðideildar úr skimun liðlega helmings þeirra 180 sem þurfti að skima.
Enn sem komið er hafa sýni alls starfsfólks reynst neikvæð eða liðlega 100 talsins, rétt eins og hinna 32 sjúklinga sem liggja inni á deildinni.
Stöðufundur er áformaður í hádeginu til að fara yfir stöðuna. Davíð Ottó Arnar er yfirlæknir hjartalækninga á Landspítala.
Staðan núna er nokkuð stöður. Deildin er í sóttkví og það þýðir að starfsfólk er gallað upp og sinnir þeim sjúklingum sem eru þar sem eru 28 í augnablikinu. Svo er verið að skoða ný sýni og mótefnamælingar hjá þessum einstaklingi sem greindist í gær.
Hann segir að á meðan deildin er í sóttkví, séu nýir sjúklingar lagðir inn á aðrar deildir. Valkvæðum aðgerðum hefur verið frestað.
Það er öll bráðaþjónusta í gangi og við hvetjum fólk sem er með hjartaeinkenni til að bíða ekki heima, heldur leita á spítalann. þeir fá fulla og viðeigandi þjónustu
Enginn, hvorki sjúklingur né starfsmaður, hefur greinst smitaður af kórónuveirunni í kjölfar smits sem greindist á hjartadeild Landspítala í gær. Staðan á deildinni er stöðug. Hún er í sóttkví og lokað fyrir innlagnir. 